REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/84-13

28. februar 2013. godine

B e o g r a d

ZAPISNIK

19. SEDNICE ODBORA ZA ZAŠTITU ŽIVOTNE SREDINE,

ODRŽANE 28. FEBRUARA 2013. GODINE

Sednica je počela u 12,10 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Judita Popović, Ivana Dinić, Jelena Travar Miljević, Ljuban Panić, Gordana Čomić i Vladimir Gordić.

Sednici nisu prisustvovali članovi Odbora: Konstantin Arsenović, Zoran Bojanić, Željko Sušec, Biljana Ilić Stošić, Aleksandra Tomić, Jelena Mijatović, Zoran Vasić, Dejan Nikolić, Ivan Karić i Živojin Stanković.

Sednici Odbora je prisustvovala i narodni poslanik Ružica Igić.

Sednici Odbora prisustvovali su: Slobodan Puzović, pokrajinski sekretar za urbanizam, graditeljstvo i zaštitu životne sredine, dr Vesna Đikanović, sa Instituta za biološka istraživanja „Siniša Stanković“, dr Vera Nikolić, sa Instituta za zoologiju Biološkog fakulteta, doc dr Olivera Bjelić Čabrilo, sa Departmana za ekologiju i zaštitu životne sredine Prirodno-matematičkog fakulteta u Novom Sadu i prof. dr Branko Miljanović, sa Departmana za biologiju i zaštitu životne sredine Prirodno-matematičkog fakulteta u Novom Sadu.

S obzirom da nije bilo kvoruma za odlučivanje, na osnovu člana 72. stav 5. Poslovnika, sednica je održana bez kvoruma za odlučivanje i obavljena je rasprava u cilju obaveštavanja odbora o pitanjima iz njegovog delokruga, po dnevnom redu predloženom u Sazivu:

1. Informisanje Odbora o zdravstvenoj ispravnosti rečne ribe;
2. Razno.

Prva tačka dnevnog reda - **Informisanje Odbora o zdravstvenoj ispravnosti rečne ribe**

Doc dr Olivera Bjelić Čabrilo, sa Departmana za ekologiju i zaštitu životne sredine Prirodno-matematičkog fakulteta u Novom Sadu održala je članovima Odbora prezentaciju „Riblji fond u AP Vojvodini i valjkasti crvi (nematode)“. Tom prilikom je objasnila kakav je životni ciklus ove vrste parazita, kao i da ovaj parazit uzrokuje eustronguliozu, bolest koja napada ptice. Različite vrste ovog roda mogu se naći u celom svetu: u Americi, Australiji, Aziji i Africi, ali i u Evropi. Članovi Odbora su u prezentaciji videli kako izgledaju paraziti o kojima je bilo reči i informisani su o njihovoj veličini i izgledu, kao i o tome da imaju prelazne domaćine: prvi je vodeni crv (Oligochaeta), a drugi prelazni domaćini su bentofagne ribe. Ribe grabljivice su transportni domaćini. Ovaj parazit može se naći u telesnoj duplji ribe, u mišiću i zidu želudca. Lako se mogu uočiti prilikom čišćenja ribe. Definitivni domaćini ovog parazita su ptice koje se hrane ribom (čaplje, veliki kormoran), kod kojih ovaj parazit stvara tumor. Odrasle ptice imaju problema sa gutanjem, povraćanjem, anoreksične su, mnogo vrte glavom. Nematode se repsorbuju u organizmu, ukoliko ne dođe do ponovne zaraze. Na kraju prezentacije predstavljen je na karti prikaz kolonije čaplji i velikog kormorana. Ni u jednoj studiji koja je rađena u svetu nije navedeno da su nematode opasne za ljude. Sve studije ukazuju na to da pojava ovog roda nematoda ukazuje na to da se nešto dešava sa vodenim ekosistemom, da se radi o organskom opterećenju, da je povećana temperatura u takvoj vodi. Zaključila je: da bi došlo do infekcije moraju da postoje sva tri domaćina, u dovoljnom broju i na jednom mestu, kako bi se uspostavio ciklus razvoja ovog parazita, čije su žrtve ptice koje se hrane ribom. Ukazala je na to da se u medijima pogrešno interpretiraju izjave koje stručnjaci daju (Blic, Kurir), kao i na činjenicu da to doprinosi širenju panike, i da se na taj način poziva na odstrel kormorana

Prof. dr Branko Miljanović, sa Departmana za biologiju i zaštitu životne sredine Prirodno-matematičkog fakulteta u Novom Sadu istakao je da je parazita uvek bilo u ribama, kao i da nemamo podatke o zaraženosti riba i ptica ovim parazitom, jer ne postoji monitoring, pa trenutno nemamo pravu sliku stanja njihove inficiranosti. Istakao je da nema mesta za širenje panike, što se ovih dana moglo desiti zahvaljujući pisanjima određenih novina. Rekao je da bi se sanacijom ribljih staništa smanjio broj ovih parazita, kao i da je potrebno sprovesti monitoring kako bi se sagledalo stanje i javnost izvestila o tome. Ukazao je na to da je problem finansiranje. Rekao je da ribu zaraženu ovim parazitom ne bi jeo, jer vizuelno izgleda tako da bi većinu ljudi odvratilo da jedu zaraženu ribu, ali da ukoliko bi se takva riba adekvatno termički obradila, ne postoji nikakva opsanost po zdravlje ljudi.

Dr Vesna Đikanović, sa Instituta za biološka istraživanja „Siniša Stanković“ apelovala je da se svi rezultati dobijeni u sprovođenju projekata koje finansira Ministarstvo prosvete, nauke i tehnološkog razvoja iskoriste da bi se procenilo stanje ribljih resursa, što bi se stavilo na uvid javnosti. Članove Odbora upoznala je sa činjenicom da je radila sa dr Predragom Cakićem, doktorom veterinarske medicine, koji već 35 godina radi na parazitima riba otvorenih voda, kao i sa tim da je u stalnom kontaktom sa ribarima na svim vodotokovima na teritoriji Republike Srbije. Istakla je da u uzorcima koje je dobijala od ribara koji pecaju na Dunavu, na beogradskom području (grgrč, som, štuka) nalazila nematode drugih, ali ne i ovog roda. Trenutno se prikupljaju relevantni podaci. Zaključila je da treba uzeti u obzir i pojavu ovih parazita kao indikator prilikom ocene kvaliteta stanja životne sredine.

Dr Vera Nikolić, sa Instituta za zoologiju Biološkog fakulteta navela je da je ova vrsta prvi put nađena u Srbiji 2006. godine. Istakla je da je riba u kojoj je ovaj parazit nađen invazivna vrsta, koja je došla iz Azije i predstavlja ozbiljan problem u Evropi (Amurski šaran), jer sa sobom donose parazite iz svojih prvobitnih staništa. I druge invazivne vrste mogu biti domaćin ovom parazitu. Oduvek je bilo parazita u ribama, ali se ovaj problem dešava najverovatnije zbog lošeg kvaliteta vode, zbog globalnog zagrevanja, kontinuiranog zagađivanja organskog porekla (maločekinjasti crvi, školjke), kanalizacija, male hidrocentrale. Složila se da problem po zdravlje ljudi ne postoji, osim ako bi neko konzumirao živu zaraženu ribu.

Slobodan Puzović, pokrajinski sekretar za urbanizam, graditeljstvo i zaštitu životne sredine osvrnuo se na ovu problematiku sa dva aspekta: 1. kao pokrajinski sekretar i 2. kao stručnjak za ptice. U pokrajinskom sekretarijatu se koordinira rad korisnika ribolovnih voda na teritoriji pokrajine (ima ih 16). Ti korisnici su dužni da prave program upravljanja tim ribolovnim vodama, pri čemu im pomažu eksperti, a na taj program pokrajinski sekretarijat daje saglasnost, a pokrajinska inspekcija koja radi u okviru ribljeg fonda kontroliše sprovođenje tog programa na terenu. AP Vojvodina ima budžetski fond za životnu sredinu, u koji se godišnje slije blizu 20 miliona dinara, koji se koriste za poribljavanje, opremanje čuvarske službe i upravljanje ribolovnim vodama i za unapređenje ribljih staništa. Osvrnuo se na populaciju kolonija kormorana. Zaključio je da je kvalitet voda, bilans voda na godišnjem nivou, organsko opterećenje voda ključni okidač za koncentraciju ptica na nekom području, ali i za brojnost riba, odnosno parazita koje nose te ribe. Ovo što se dešava je posledica našeg nemarnog odnosa prema zagađenju vodenih ekosistema. Pokrajinski sekretarijat namerava da sredstva iz fonda iskoristi da se popravi stanje, ali i za monitoring, o čijim će se rezultatima izvestiti javnost. Bilo bi lepo da se i lekari uključe i da se osvrnu na zdravstveni askpekt ove priče.

U diskusiji koja je usledila, učestvovali su: Milica Vojić Marković, Vera Nikolić, Gordana Čomić, Vesna Đikanović, Judita Popović, Branko Miljanović, Jelena Travar Miljević, Vladimir Gordić, Olivera Bjelić Čabrilo i Ružica Igić.

Istaknuto je da donosioci političkih odluka te odluke ne mogu donositi tek tako, kao i da je potrebno dobiti prave informacije od stručnih ljudi, kako bi se smanjila panika koja može dovesti do uništavanja ptica. Postavljeno je pitanje šta znači nedovoljna termička obrada ribe. Ukazano je na problem na reci Gradac, gde je ubačena atlantska pastrmka, koja je prilično promenila ekosistem te reke. Postavljeno je pitanje kome se treba obratiti u vezi sa tim problemom. Dobijen je odgovor da je DNK analizom Biološkog fakulteta potvrđeno da se u reci Gradac nalazi atlantska pastrmka, koja je uneta u tu reku. Na osnovu te analize, napravljen je rad, koji se nalazi na recenziji. Pojašnjeno je šta podrazumeva adekvatna termička obrada ribe, i rečeno da je zaleđena riba bezbedna za upotrebu.

U daljoj diskusiji je istaknuto da sloboda medija ipak odnosi prevagu nad procenama o neodgovornosti medija, prilikom osvrtanja na navode o pogrešnom prenošenju informacija stručnjaka u medijima. Postavljeno je pitanje da li se kumulativno moraju steći svi faktori koji u nekim sezonama povećavaju populaciju parazita ili je dovoljan jedan parametar. Odgovoreno je da postoje rezultati istraživanja o parazitiranosti riba, autohtonih i uvedenih, koja niko nikada nije tražio da se klasifikuju, obrade i predaju nekom ministarstvu. Paraziti imaju svoj ciklus, za koji su potrebni prelazni domaćini iz faune dna. Faktori koji dovode do povećanja brojnosti tih domaćina (kontinuirano zagađenje organskog porekla), dovode i do povećanja brojnosti parazita. Ne može se izdvojiti jedan faktor, kao ključni, ali zagađenje nosi sa sobom brojne posledice. Sve je jedan dinamičan ciklus.

U diskusiji je, prilikom osvrta na problem senzacionalističkog izveštavanja medija, izneta preporuka da je potrebno produbiti saradnju Odbora sa naučnim radnicima, kao i da treba organizovati konferenciju za štampu, kada god postoji potreba da se brzo reaguje, kako bi se amortizovale posledice pogrešnog interpretiranja njihovih izjava medijima. Istaknuto je i da je problem stvaranja panike u nedostatku informacija u sredstvima javnog informisanja, što dovodi do spinovanja od strane medija. Možda bi rešenje za pogrešno prenošenje izjava u medijima bilo traženje autorizacije datih izjava.

Istaknuto je da nema pravog monitoringa kvaliteta voda, jer ga obavlja Republički hidrometeorološki zavod za celu teritoriju Republike Srbije, a ima samo 3 zaposlena biologa. Predloženo je da Odbor da preporuku da se objedinje svi podaci, kao i da se poboljša komunikacija među institucijama, uradi praćenje projekata koji se finansiraju iz republičkog i pokrajinskig budžeta, kako bi se ti podaci javno objavili.

U diskusiji je izneta i sumnja u to šta je razlog širenja panike u medijima (da bi došlo do povećanja konzumiranja morske i ribe iz uvoza). Postavljeno je pitanje ko bi od toga mogao imati koristi.

Predloženo je da Odbor na nekoj od narednih sednica jednu tačku dnevnog reda posveti tzv. zelenom izveštaju, kako bi se ustanovio standard da se iznose činjenice o životnoj sredini onakve kakve jesu, a ne neproverene informacije.

Na kraju je rezimirano:

- da nema opasnosti od konzumiranja rečne ribe ako se ona prethodno adekvatno termički obradi;

- da je veoma važno pratiti kvalitet voda, jer zagađenje može biti okidač za sve ovo što se dešava;

- da treba obratiti pažnju da na to da treba zaštiti ptice, koje su u stvari pogođene ovim parazitom;

- da je važno odvojiti sredstva za monitoring riba;

- da je naophodno pojačati saradnju između institucija i ministarstava, kako bi se podaci sa kojima raspolažu određene institucije učinile dostupnim ministarstvima, radi donošenja odluka.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 13,40 časova.

SEKRETAR PREDSEDNIK

Milica Bašić Milica Vojić Marković